khistorydata/jeongjo-sjw-relations huggingface dataset:
정조 11년 · 목
因農形狀啓敎以一自般粟往哺之後耿耿一念未嘗不往來於島民契活觀此狀辭今年島農可謂無前之豐云賑餘民生必當奠業息肩其爲喜幸曷可勝喩且見蠲惠狀本擧行極爲纖悉據此卿之治務之瞭然可以知之此後益可惕念懷保事回諭
정조 11년 · 강
改差北評事鄭東觀
정조 11년 · 목
東觀以母病呈狀兵曹啓請改差也
정조 11년 · 강
惠慶宮進服加減歸脾湯命十貼製入榻敎也
정조 11년 · 강
命中宮殿進御達生散五貼製入榻敎也
정조 11년 · 강
召見承旨沈豊之兵曹參議柳誼于重熙堂
정조 11년 · 목
予曰設廳後慈殿慈宮必欲闕內之精潔慈意不可不奉承而精潔之道惟在門禁一款差備所屬自各門出人者自今皆令自宣仁門出入兵曹則自丹鳳門至曜金門主管禁難則似爲簡便矣誼曰如是則要約易禁矣予曰丹鳳門最僻遠將何以禁之誼曰丹鳳門則只許照羅赤之出入而禁他人往來則似好矣予曰中官之自丹鳳門入番者亦不可禁而其餘則禁之可矣予命豊之曰司饔院在端陽門內而每日供上入來易致不潔且藥院移直則司饔院自當移往扈衛廳自明日司饔院預令移往而供上則捧於兵曹政廳可矣豊之曰當分付矣予曰肅章門內各司下人之聽傳敎者亦難禁止矣豊之曰下人輩亦皆十分操心云矣予曰不入端陽門可矣何可盡禁也豊之曰禁漏官已爲別省記矣予曰自今日禁漏官來待於司饔院可也予曰門禁事此非騎堂則有難善爲姑爲入直五六日一出可矣宣仁門門禁亦必嚴飭於近仗軍士而但勿太拘迫無使人難耐也
정조 11년 · 강
命醫官親承下敎醫女書啓置之
정조 11년 · 목
敎曰今番則起居醫官朝夕當親承下敎醫女書啓置之
정조 11년 · 강
命內需司與五宮奴婢宣案修啓待年豐爲之
정조 11년 · 목
京畿監司徐有防啓言內需司與五宮奴婢宣頭案修正事稍待年豐擧行之意昨秋筵稟而今年畿甸穡事未免穴農此時案債之幷督亦係擾民之端宣案修啓一事更待年豐爲之恐好故敢達從之
정조 11년 · 강
有政吏曹判書吳載純兵曹判書鄭昌順
정조 11년 · 목
以李▣爲捲草官李庚運爲評事
정조 11년 · 강
備局以平安道分等狀覆啓
정조 11년 · 목
備邊司啓言平安監司李命植分等狀啓有回啓之命矣取見狀本則平壤等三十五邑置之稍實江界等七邑置之之次以爲今年農形可謂通一道中豐只以稍實之次分二等請令廟堂稟旨矣道臣之只分二等必有斟量依狀請施行之意請分付允之
정조 11년 · 강
許施嶺南各樣軍布純錢及折半代捧之請
정조 11년 · 목
備邊司啓言慶尙監司金光默狀啓有回啓之命矣取見狀本則備陳綿農慘歉之狀仍爲各樣軍布以錢代捧亦多已例各軍門各衙門所納身貢布從民願錢木間隨所納捧上至於訓局保布事亦錢木間一體收捧事令廟堂稟旨矣各軍門衙門所納身貢布毋論全數或折半或三分一令道臣特許以錢代捧至於訓局保布略加區別尤甚邑純錢之次折半收捧上送而詳察擧行之意請分付允之
정조 11년 · 강
召見承旨尹行元于誠正閣
정조 11년 · 목
予曰爲水原幾朔而見遞乎行元曰至四朔蒙遞矣予曰本府年事幾至中稔耶行元曰似不過中年矣予曰災結爲幾許耶行元曰九百六十餘結矣予曰本府戎器何如行元曰戎器多未完備矣
정조 11년 · 강
以洪秀輔金魯淳爲同義禁前望也
정조 11년 · 목
敎曰新除授金吾堂上牌招時囚今日內草記照律令次堂擧行
정조 11년 · 강
命禁衛大將徐有大兼察御將
정조 11년 · 목
敎曰御營大將直宿間禁衛大將兼察
정조 11년 · 강
命雙靑權管魚用謙移授濟物萬戶
정조 11년 · 목
敎曰事俾雖異所救者已宥還聞其親年篤老遠投絕塞俾不得相見殊非孝理之情而伊時擧措終不可放過雙靑權管魚用謙移授濟物萬戶時任萬戶遞付京職
정조 11년 · 강
命巡將監軍指名拿處
정조 11년 · 목
政院啓言左巡廳因潦兩頹圮移接於濬川司之際初不草記兵曹擅自移去萬萬駭然伊時兵曹堂上重推當該巡將及監軍本院請推外無他罰何以爲之允之敎以巡將監軍指名拿處旣已移接巡廳事體自別使之一新修補待修補還接事分付
정조 11년 · 강
命時囚韓性敬等竝放鄭德秀等仍囚捧供
정조 11년 · 목
義禁府啓言時囚韓性敬陳啓祐朴應浩兪彦脩等各杖八十收贖奪告身三等金益淳鄭德秀崔昌奎宋載瑞等各杖一百收贖告身追奪請竝放送敎以不爲捧供卽爲照律雖因政院之誤傳卿等亦有不審之失承旨及卿等推考今旣照徫別無可問之端幷依此律施行有功議人各減一等其中金益淳付過付送朴應浩公罪勘放鄭德秀崔昌奎等其在重事面尊國體之道雖如渠者流宜令知所重不可不問徑放仍爲嚴囚待後坐起捧供以聞
정조 11년 · 강
召見藥房提調及輪對官于熙政堂都提調洪樂性提調沈豊之
정조 11년 · 목
請對也○樂性曰今月乃彌月之期今日請對必當得請而退去矣予曰昨日領相亦有此言而姑其徐徐何妨之有且辛丑不設廳而今若設廳則豈不張大乎樂性曰今月設廳固不可謂張大矣予曰四百年罕有之事豈有前例設使設廳今番則凡干物種皆將自內措備須分付戶曹前例措備之物切勿預造以爲待下敎擧行也樂性曰壬申年七月下敎八月設廳此固可據之例矣豊之曰今月則不可不趁速設廳矣予曰卿等旣如是懇請丁希泰卞觀海使之輪直可矣樂性曰設廳擇日事卽速分付似好矣予曰不必如此卿等出去一兩日後更請也樂性曰丁卞二醫雖有輪直之命待令醫官亦不可無臣等亦爲直宿實合愼重之道矣予曰如此則便是設廳矣豊之曰設廳後凡百擧行亦可無掣肘之患矣予曰昨於賓對已以待念間爲敎矣樂性曰豈可遲待念間乎予曰予之持難則意固有在而至於卿等則囂囂之世慮或有云云者此予所以使卿等一兩日後更請者也雖使卿等更請而予之持難之意則又自在也且設廳只是儀大有何實益乎樂性曰尙此遲延實紆鬱故有此縷縷陳達矣予曰今日眞殿行禮尙未進早膳卿等退去可矣樂性曰愼重之道診候詳察似不可已矣予曰旣得安過何必診候樂性曰捲草官預爲差出似好矣予曰此則七日後所用何必預爲差出也副提調亦不欲預定予意則欲於臨時以坐直承旨差出矣卿等姑爲退去後日更來可矣予曰食物輸送之命戶曹終不擧行乎承旨曺允大曰戶參方留闕下尙不擧行矣予曰因微細事昨夜酬應至於澈漏今朝又不擧行此何道理戶判今雖入來必令戶參擧行若不趁卽擧行當重勘擧行後單子卽令戶參親呈闕中事分付
정조 11년 · 강
命新舊抄啓文臣親試及秋季朔試射明日爲之榻敎也
정조 11년 · 강
命二十二日誕日陳賀權停
정조 11년 · 강
命戶曹參判趙瑍付處
정조 11년 · 목
敎曰近來廷臣習氣無嚴之不足殆近玩弄可駭可惑之端不一而足至於昨今趙瑍事而極矣昨秋筵敎謂非誣也則官職猶不敢然食物擧行此胡大事致煩徹夜酬應屢度嚴敎漫若不聞知初以老闇恕之者寬假之恩至矣盡矣今朝以後隨飭隨對無異於送喝答喝老闇者無分義乎非人臣乎如瑍者予尙不能使之知畏稍彊梁者大罪小罪將一例頷可乎執迹而論使廷臣長此習末流何所不至藉令懲毖於乃弟之遭罹懲毖自懲毖事面自事面一番挺身草記猶可駭也焉敢爲此無於前之擧乎由前由後不可以成命之已爲擧行仍以置之戶曹參判趙瑍亟施付處之典使王言信國綱伸而爲廷臣而無嚴玩弄者之戒又敎曰近來一有政令每欲如是爲事殊極痛駭也
정조 11년 · 강
義禁府以戶曹參判趙瑍洪州牧付處押送啓
정조 11년 · 목
領議政金致仁曰副提調今已差出殊可幸矣予曰副提調苦無可合者艱辛得之矣致仁曰今已設廳而各司不爲待令云各司中似有緊關者矣予曰此等事皆屬浮文故不令待令且其中不緊雜物皆除之若干緊關者使內局措備其餘皆自內措辦矣且聞在前產室排設時必於各室排設云今番則可謂名實相副矣致仁曰此後吏隸出入各別禁飭實合事宜矣予曰此亦爲行不得之事矣日前以邦慶後問安事遣史官傳諭此事何以處之則爲好乎自內聞之則辛丑年不爲問安云矣致仁曰辛丑年只於兩大妃殿問安云而旣於大妃殿問安則大殿當殿似無不爲之理且聞其後亦有當殿問安之例云矣予曰慈殿慈宮每以邦慶後外間相通爲深悶屢勤下敎予則於此等事素所不知且似無此理故屢以事體不可不爲問安之意仰奏而慈旨旣如此且辛丑年旣無問安之例邦慶後則闕內入直至於軍兵亦例不得替易云故有此酬酢矣然而大臣則豈可因此不入來乎致仁曰臣意則諸宰留闕外以單子問安似得宜矣予曰予意則卿等之入來似無妨而慈旨如此故向時發此言端矣子曰副使向時事誠未妥而其弟因其本事有所遭則其處地與他人有異矣致仁曰雖非處地之有異堤坊亦不可不顧矣予曰李文源不爲入參於賓對何也都總管肅拜後又復如此殊可異也致仁曰誠過當矣予曰吏判亦不入來何也豈以向時推考事如此乎致仁曰內閣進云矣致仁曰趙瑍今旣蒙宥魚用謙猶在罪中似涉如何矣予曰行將宥之而但事關此事者極爲難處矣致仁曰魚用謙卽新錄而萬戶乃是四品則亦有驟陞之嫌矣予曰此則然矣戶曹判書徐有隣曰左巡廳卽今修改實涉如何姑待來頭始役似好矣予曰左巡廳果爲頹圮乎有隣曰果頹圮矣予曰姑待來頭修改無妨而旣已修改則務令完固俾至悠久可矣有隣曰其地沮洳臣意則移建他處似好矣予曰左右巡廳設置處與左右捕廳設置之樣無異處地雖不好不可輕易移建矣予曰使巡廳移接者前兵判金履素乎承旨曺允大曰然矣予命履素曰何不關由而許其移接乎履素曰昨見政院啓辭始覺不察之罪矣有隣曰以本曹經用事往見領相相議則以爲目下緊急條件之不可不變通錄來則當講究云矣予曰有國則必有財而本曹經用每致匱竭如此誠未可曉也有隣曰目下復有米一萬五千石錢五萬兩然後可以支到來年二月而此亦無出處誠爲切悶矣予曰匱竭之患年來尤甚此必由中間尾閭之泄而然矣予於丙申以後凡係用度一以節損爲務不緊者一切除之而猶復如此此必節用不得其方之致矣致仁曰每年錢米俱患不足或値歉荒則必請惠廳米或關西小米向來取用過多之敎誠爲允當而捨此無他救弊之道誠可悶矣予曰差每年如此將何以爲之有隣曰此事蓋欲大變通則有窒礙處欲小變通則無利益事矣予曰大變通何可處議雖小小變通若善爲之則亦必有效矣予命兵曹判書鄭昌順曰玉帶子已爲付匠而匠言何如昌順曰可以鏤刻云矣予曰領相則必知之矣先朝所御玉帶多破傷只餘六鐶故今欲補完而我國工匠恐不能爲矣致仁曰我國工匠亦可以鏤刻矣予曰其中一鐶卽燔玉矣昌順曰以燔玉造成未免苟艱今番使行時得來眞玉鏤刻者則似好矣予曰先朝玉帶二件其一年久破傷其後以造玉補完每於閒漫殿座時以此帶服御至於有所重處則不以服御矣予曰向時使行時所得玉帶卿等見之乎致仁曰未得見之矣予曰大體制度與我國製作無異矣昌順曰造紙提調以兵曹錢請貸事仰奏蒙允而目今兵曹千兩許貸亦似難辦故敢達矣予曰領相之意何如致仁曰十兩許貸何至不可爲乎昌順曰辦出實難矣
정조 11년 · 강
命前掌令吳著疏辭置之
정조 11년 · 목
領議政金致仁啓言前掌令吳著疏本以爲綿農慘歉畿湖諸邑皆然合有垂恤之道爲辭矣毋論某樣審量分俵惟在道臣疏辭別無可以覆奏者請置之從之
정조 11년 · 강
命副使趙瑍申飭會同
정조 11년 · 목
領議政金致仁啓言節行出疆不遠三使尙未會同云副使趙瑍旣命分揀之後至今引伏事體未安請申飭會同從之
정조 11년 · 강
命諸道舊還限三十萬石分排收捧
정조 11년 · 목
領議政金致仁啓言諸道舊還未捧二百八萬餘石當此稍登之時不可不捧而昨年歉荒民力未蘇宜有顧恤之道原數中限三十萬石分排諸道收捧之意請申飭分付從之
정조 11년 · 강
遞書狀官鄭萬始
정조 11년 · 목
領議政金致仁啓言冬至拜表期日不遠而書狀官鄭萬始方有親病勢難遠赴請許遞從之
정조 11년 · 강
命造紙署需用令三衙門公錢許貸
정조 11년 · 목
刑曹參判金文淳啓言本署需用至殘去乙酉年請貸得賑恤廳錢一千兩兵曹錢一千兩總戎廳錢五百兩取剩支過矣賑廳兵曹則次第畢報總戎廳錢一百兩亦爲先報故員役料布其他應下萬無繼用之道賑廳錢一千兩限十年兵曹錢一千兩限十五年貸下總戎廳錢四百兩亦爲仍貸已報一百兩還爲貸下則可爲十餘年支用故敢達予詢大臣領議政金致仁曰宜有變通今亦依已例令三衙門依前數前限許貸似宜至於賑廳應下年條太遠恐不可輕議從之
정조 11년 · 강
命江都太還限三分一以租許捧
정조 11년 · 목
江華留守趙鼎鎭啓言江都太還幷耗當捧爲五千五百餘石零而田農失稔準數督捧實無其路泿折半以祖準折代捧待明秋還作本色似好故敢達予詢領相金致仁曰其勢似然而餉穀體重折半過多限三分一依準折以租許捧待明秋還作本色恐宜從之
정조 11년 · 강
命濟物萬戶魚用謙移授勿施權管減下
정조 11년 · 목
敎曰果有本末之別新錄之往陞四品亦近倖驟濟物萬戶魚用謙移授傳敎勿施只權管減下事分付
정조 11년 · 강
命壯勇廳軍額先定後自武藝廳擬望
정조 11년 · 목
敎曰武藝廳有闕例自訓局抄定報兵曹受點而自昨冬以前以壯勇廳軍兵自本廳抄擇直爲擬望事定式而該廳軍兵皆是新入之類殼率未定不可往陞今番則武藝廳見額自訓局移文抄送該廳該廳軍額先爲充定作堦梯然後始自該廳擬望受點此後如又以訓局軍中使之抄報如今番之例必皆先定壯勇廳軍額彼自該廳擬望事定式施行分付該營該廳
정조 11년 · 목
因弘文館由限已過啓請敎以許遞明日政差出
정조 11년 · 강
分揀監軍權漢緯拿處
정조 11년 · 강
王大妃殿進御香砂六君子湯命依前方自今日限五貼更爲煎入榻敎也
정조 11년 · 강
召見承旨南鶴聞洪仁浩及輪對官于誠正閣
정조 11년 · 목
予命中樞經歷尹▣曰昨夕樞府錄事下人借給章標於他人任意入闕事極駭痛大臣在百司董飭之地先自犯科爾以此筵敎往諭於諸大臣處也予曰兵曹堂上招致吏房錄事攔入委折査問草記事分付
정조 11년 · 목
承旨洪仁浩啓言京中法司自今朔俱不用刑諸道同推或行或否事甚斑駮京司旣已停刑外方不宜異同一體停刑之意行會從之
정조 11년 · 강
大臣聯箚自列賜批領府事鄭存謙判府事徐命善李福源金熤
정조 11년 · 목
箚略曰臣等昏劣檢飭不及於胥隸至於昨者府屬之犯科臣等之罪益著矣錄事使喚之濫受章標已極駭訝而渠又私自轉借致令難人冒入禁闥無嚴豈有加於此者該掌錄事方移送臬司重治而不飭之罪宜先臣等乞降威譴批以樞府胥隸本自頑悍兵曹之莫敢誰何非今斯今昨日事亦由於是是丁酉門禁以後所未有之事意謂卿等之登時聞之渠輩又復隱匿該曹草記之後始有此箚引此後懲勵之方在於卿等卿等安心勿辭仍命此批答樞郞傳諭于原任大臣
정조 11년 · 강
判府事趙璥陳疏自引賜批
정조 11년 · 목
疏略曰臣於屛伏中聞諸大臣聯箚引罪之擧臣不勝驚惶之至門禁雖曰疎緩下輩之犯禁胡至此極府屬作孼則長官被罪在法當然乞賜重譴批以卿何知之如是爲引豈不萬萬過當卿須安心勿辭入處京第待朝參班仍命此批答遣史官傳諭入來與否知入此是一宿之間雖以卿所守之執滯豈必逡巡此意一體傳諭
정조 11년 · 강
命侍從堂上堂下罷散人竝敍用
정조 11년 · 목
李師濂洪樂淵權儐李思祚權坪吳著沈銖吳彦敎金孝眞趙星逵李洪載金履翼洪義浩趙鎭宅李百亨李敬五沈能翼
정조 11년 · 강
有政吏曹判書吳載純參判李秉模兵曹判書鄭昌順進
정조 11년 · 목
以李度默爲大司諫金文淳爲知春秋鄭致淳爲書狀官金峙默爲工曹參判李柱國爲知訓鍊南耆喆爲守門將初仕也
정조 11년 · 강
以李敬五爲修撰趙鎭宅爲副修撰
정조 11년 · 목
敎曰玉堂前望入之待下批牌招
정조 11년 · 강
命馳酪粥待下敎封進
정조 11년 · 목
內醫院啓言駞酪粥自十月初一日當封進依例擧行事分付司僕寺敎以日氣姑未降寒待下敎封進事分付各該司
정조 11년 · 강
命司僕役價添給爲例定式
정조 11년 · 목
司僕寺啓言一年所受之別役價旣已優餘則貢人輩宜無稱冤之端而其在對揚之道不可無別般施惠自今爲始米四百石錢四百兩外添給錢一百兩每年爲例請永爲定式允之
정조 11년 · 목
敎曰近來內巡蕩然況於再昨申飭之後昨夜又皆漫不致察其中部將崔錫元尤甚爲先拿問嚴處
정조 11년 · 강
分揀瓦署別提安宗孝拿處
정조 11년 · 목
承旨南鶴聞啓言瓦署別提安宗孝詢瘼之下奏對甚矇然請重推敎以拿處○因傳旨敎以分揀
정조 11년 · 강
命中樞都事李默運拿處錄事權彧科罪宮奴輩嚴治
정조 11년 · 목
兵曹啓言昨日私奴江阿只冒入委折査問於該府錄事劉世興則權彧爲吏房錄事本府軍士章標一介移給其房直使之出入闕門今此五福則又是權彧所以雇立者也納供書吏金兊煥使令李元春所告如一而權彧則莫重章標敢自移給其私隸甚至於借私賤代佩之境不可尋常處之亟令法司重勘五福之許借江阿只之借佩冒入欲傳私札萬萬巧惡明禮宮奴子順哲符同江阿只其罪亦重江阿只五福順哲竝移送秋曹照律重勘中樞府該掌郞廳則不知章標嚴重委之下輩私相移給溺職大矣宣仁門守門將則不能檢察致此冒入之境都總府入直郎廳若能申飭監門則豈有此等之事不可仍置樞府總府當該郞廳及守門將竝拿處不能檢飭之罪臣方俟勘總府入直堂上請重推允之敎以豈可委罪下吏昨日入直當該樞郞拿問嚴處所謂權彧稱名錄事令攸司從重科罪旣佩章標則不審其授佩委折不是異事總府堂郞守門將等分揀爾亦勿待罪捧入人潛給人及宮奴嚴治該宮首奴亦爲嚴治事分付該曹
정조 11년 · 강
召見大臣閣臣承旨于重熙堂領議政金致仁領府事鄭存謙判府事徐命善領敦寧洪樂性判府事李福源金熤趙㴍左議政李在恊右議政兪彦鎬一提學金鍾秀檢校提學吳載純原任直提學鄭民始徐有防朴祐源二直提學李秉模檢校直閣金憙徐鼎修原任直閣鄭東浚徐龍輔檢校直閣鄭大容待敎尹行任承旨沈豊之尹行元曺允大南鶴聞
정조 11년 · 목
存謙等曰昨日事尙不勝惶悚矣予曰更勿提說可也而趙判府事之陳疏引嫌尤涉太過初不以大臣自處而樞府事復何爲引耶命善曰聖敎誠然矣予曰今日日氣稍寒卿等早爲退歸好矣
정조 11년 · 강
命行巡永久嚴察執捉人放送
정조 11년 · 목
兵曹啓言衛將李漢一昨夜行巡時政院引陪李千孫犯夜捉納部將陳義行行巡時別監鄭時弘犯夜云問其委折則俱犯擅離移送秋曹請科治敎以前此蕩然莫甚一自部將拿處之後始乃執捉者極爲駭然該衛將部將今番㚲不處分此後永久嚴察無或如前鮮弛此在本曹入直堂郞申飭之如何竝須惕念察飭執捉人等放送
정조 11년 · 강
分揀崔錫元李養謙
정조 11년 · 목
因錫元囚單子敎以今番分揀放送又因養謙拿來啓請敎以渠何獨責分揀
정조 11년 · 목
予曰明日廳坐招致兵郞衛將近來內巡連爲申飭則雜人或有不捉之時掖屬院隸亦有執捉之事云事甚駭然此後依例巡檢不當捉者勿爲執捉當捉者盡爲執捉事各別分付
정조 11년 · 강
嘉順宮員役等料布磨鍊命依此上下
정조 11년 · 목
因磨鍊于本敎以不必粘連依此上下事分付戶兵曹
정조 11년 · 강
王大妃殿進御香砂六君子湯命依前方自明日五貼更爲煎入搨敎也
정조 11년 · 강
召見下直閫帥守令于誠正閣南兵使李漢五通津府使黃仁煥南原府使李勉基延安府使趙瑗端川府使具純韓山郡守金聖規金山郡守李禹圭通川郡守宋守淵雲山郡守金鳳顯
정조 11년 · 목
敎曰未下直閫帥守令陪箋與差使員皆令當日辭朝仍令入侍予命漢五曰全羅道年事何如漢五曰禾穀登稔而田穀幷木花告歉矣又命仁煐曰本邑年事何如仁煐曰邑處沿海故多有水沈處未免告歉矣又命勉基等曰年事何如勉基曰各穀俱登而綿農告歉矣瑗曰本邑素無綿農矣純曰昨年告歉故民事不得有裕矣聖規曰被災外皆登稔綿農素無爲業矣禹圭曰各穀登稔而畓穀尤勝矣守淵曰各穀俱登矣子曰今年雨水峽邑較多能無傷稼之患耶守淵曰果無爲災矣又命鳳顯曰瓜期不遠耶鳳顯曰明年六月矣
정조 11년 · 목
敎曰秋幸賡載詩祈稔閣賡載詩高陽射亭賡載詩揭板本作帖內下一件宙合樓一件外奎章閣一件內閣一件高陽郡一件畿營諸臣則留都大臣領議政金致仁守宮閣臣判府事李福源隨駕大臣判府事徐命善金熤趙璥左議政李在恊右議政兪彦鎬一提學留陣守禦使金鍾秀檢校提學吳載純二提學兼開城留守李性源原任直提學兼京畿監司徐有防原任直提學朴祐源直提學李秉模原任直閣金憙檢校直閣徐鼎修鄭東浚原任直閣鄭大容原任待敎李崑秀待敎尹行任藝文提學徐有隣原任弘文提學洪良浩別雲劍行副司直李文源金文淳都承旨沈豊之左承旨李時秀右承旨趙衍德左副承旨洪仁浩同副承旨南鶴聞檢閱李相璜金祖淳注書金孝建假注書趙台榮兵曹判書李▣訓鍊大將李敬懋禁衛大將徐有大別軍職前承旨李得濟李漢豊前水使李儒敬柳孝源靈巖郡守李潤彬永興府使韓光濟前府使朴基豊吳毅常李晢徐英輔前郡守金燨漆谷府使鄭學耕德川郡守任聖說地方官楊州牧使洪義榮高陽郡守李素一路都差使員廣州府尹李泰永差使員水原府使尹行元各頒一件卽本不足外奎章閣高陽郡畿營件閣臣中衛外隨駕人原任直閣金憙以寫本分藏分給原任待敎李崑秀承旨李時秀假注書趙台榮藝文提學徐有隣別軍職徐英輔勿爲疊受
정조 11년 · 강
遞大司成金憙總管李▣
정조 11년 · 목
敎曰御製考較職務相妨大司成金憙與未肅拜在外學敎授許遞其代今日政差出又敎曰都總管李▣許遞今日政差出
정조 11년 · 강
有政吏曹判書吳載純參判李秉模參議李時秀兵曹判書鄭昌順
정조 11년 · 목
以李集斗爲大司成徐有隣爲都總管
정조 11년 · 강
回諭黃海監司金思穆
정조 11년 · 목
因各衙門身軍布分等代捧狀啓敎以比之錦伯擧行此狀聞極爲瞭然來頭懷保之政詳察災實益盡對揚之責事回諭
정조 11년 · 강
命忠淸監司尹尙東狀啓今日內回啓
정조 11년 · 목
因各衙門軍布純錢代捧狀啓敎以今日內以草記卽爲回啓
정조 11년 · 강
命架山城餉有司堂上指一草記
정조 11년 · 목
慶尙監司金光默以新寧皇甫緣等上言本事已極猥濫治罪懲勵馳啓敎以上言中涷死等語之過實誠如狀辭轉輸之苦足以推知邑牒可作證案義城永川已例旣云如許則彼施此靳或不均適不可以前伯之已決仍以置之大抵山城設置專爲道伯緩急庇身之所則城餉則雖體重野倉潤狹無妨而猶未知事實之十分當否有司堂上旣經道伯問其意見指一草記事知悉
정조 11년 · 강
命忠淸監司尹尙東重推各樣軍布以純錢擧行
정조 11년 · 목
備邊司啓言忠淸監司尹尙東狀本以爲本道綿農大歉各衙門各樣軍布及砲保價布通一道以純錢代捧事令廟堂稟旨矣砲保價布需用有異昨年已例亦或純錢或參半此則量宜代捧其餘各衙門軍布勿拘代捧之多少從便擧行後狀聞之意請分付敎以誠如草記論列道臣事果矇然矣代捧一事屢煩朝令始旣以區別一付之道臣旋又竝許純錢如無足布辦備之勢明知其萬無督徵則但當知擧代捧緣由枚陳於衹受狀本且或不然道伯旣不長在睡夢中則安往而以月初領降之令今忽更煩乎伊時下敎之不待分等使之先期知委蓋出於民得以安心息肩及今蕩滌已久冬月隔日之後緩緩說已決處之事似此不難鮮處做錯乃爾言念湖西民事極爲關心以今年年事之沿野判異災實易混來頭懷保之政正患其不數而不均雖使鍊達而綜明者當之束濕撫摩之各得其宜有未可必以若陳請較若剖決難望其不負分憂之責方面體重不可以一款失着遽加處分而自此於本道事將無晷刻放過姑從三令之義自本司嚴飭該道臣俾必殚竭淬礪期於對揚仍以姑先從重推考之意一體分付當初代捧之令只提軍布而其後特敎竝及身布此則統言以布納官書許代頉觀於狀辭亦似未能領悟如何知委列邑委折卽爲査問待報來更爲草記本事則旣聞之後不可又付此道臣漫漶分排第以純錢擧行事更爲分付
정조 11년 · 목
兵曹啓言宣仁門通化門曜金門把守軍誠苟艱景福宮守直鄕軍五名及留營旅帥二名合七名除出宣仁門四名通化門二名曜金門一名加定請以爲永久遵行仍允之
정조 11년 · 강
重推承旨趙衍德尹行元
정조 11년 · 목
敎曰莫重入侍無端替入極爲駭然下位之替行猶不可名以右位焉敢代行近來在院稍久之故院規則雖依舊昩然此等癡習日益潛滋當該承旨爲先從重推考身爲一院之長不能檢飭下僚溺職大矣雖有兼帶院中事務初不欲致察事體所在亦不可無飭都承旨推考非有所取久叨之故稍鮮院務近來頻叨見任則所當隨事恪勤而怠心已生若此而何事可做當該承旨亦爲從重推考
정조 11년 · 강
秋曹以江阿只等定配五福等收贖啓
정조 11년 · 목
刑曹啓言江阿只沔川郡徒三年定配五福杖一百收贖權彧白川郡順哲洪川縣竝徒三年定配押送明禮宮奴希周杖八十牧贖
정조 11년 · 강
命三防谷事從違間指一講究
정조 11년 · 목
原春監司金載瓉以三防谷仍舊設置令廟堂稟處馳啓敎以三防谷事係是關防形便評事疏語道伯狀辭若是相左觀於丁卯節目亦知其難於遽議則防路似未爲當而評事之說亦甚根據頗似有理大臣有司堂上與曾經東北伯待下敎入侍稟處其時評事亦爲來待入侍前詳問形便於曾經邑宰處從違間指一講究後登對
정조 11년 · 강
召見大臣以下于誠正閣領議政金致仁左議政李在協右議政兪彥鎬有司堂上徐有隣尹蓍東李秉模承旨沈豊之兵曹參議柳誼
정조 11년 · 목
敎曰忠淸道年分狀啓大臣有司堂上入侍稟處予曰襦衣分給者幾件乎誼曰騎兵二百五十名每名給一衣衣用三斤錦合爲二百五十件矣予曰北道所送襦衣次尙不下送乎誼曰自惠廳尙不磨鍊送來矣予曰二百五十名分排於何處乎誼曰自闕內各門以至火藥庫等處分排矣予曰大報壇曾有元軍二名而今則移屬於闕內大報壇則以雇軍換立兵曹雇價必有加矣誼曰似當有加矣予曰收布騎兵都數幾何誼曰合爲二十四萬兩矣予曰均廳木每移送於兵曹而品甚劣何故也誼曰兵曹所捧四十尺均廳三十五尺矣予曰均廳木移送者爲幾許乎誼曰此則自兵曹請得或以錢或以木矣予曰聯尺者或以糊貼之云如此之木何處可用乎均廳木品變通然後似可爲卒隸輩聊賴之道二軍色郎廳如有才猷可以有益乎誼曰必自廟堂區處然後可爲矣予曰向時逃老故付標情債有申飭之事此於下輩有所失乎誼曰無甚損失矣予曰此必難於代頉情債而然矣予曰兵曹在前或有一月當所用全數軋沒之弊今則不然乎誼曰目今痼弊全在一軍色蓋無物力而欲成樣故每貸用於二軍色而亦無還償之事矣予曰一軍色所用用於何處誼曰接濟禁軍也予曰用道有加於前而然乎誼曰用道固有加而亦非一二年來事矣予曰騎兵上來者每年上來者復來乎或以他軍輪回上來乎豊之曰外邑上送騎兵時必考其家計根着屢次點閱比禁御兩營上番殆有加焉而蓋自前上來者每多復來矣予曰京人或有防雇者云然乎誼曰近來無此事矣予曰騎兵服色與兩營上番軍異者何故也誼曰當初如此分異之意有不可知矣予曰錦伯分等狀啓見之乎致仁曰見之矣予曰稅大同亦有代捧停退之例而又豈有直登狀請之事乎致仁曰錦伯此擧必是生疏所致也姑觀來效似好矣予曰非不欲姑觀而每事失着如昨日錦布代捧狀啓亦可知也致仁曰昨日狀啓亦出於操心太過之致也予曰昨日狀啓必由於不知身軍布之區別而然矣致仁曰似無不知區別之理矣予曰此時監司不可不得人至於錦伯則尤不可不擇此人本是文士似不爲不法之事而每事如此又聞好飮云誠有僨事之慮矣在協曰錦伯下去時自言下去後當止酒云而近聞累不飮矣予曰年分事稟處也致仁曰惠廳事誠可悶矣一堂上不爲行公故二堂兼堂亦不欲擔當凡事一堂上申飭行公似好矣予曰朝聞騎堂言因惠堂之不爲行公北道襦衣尙不送給云矣致仁曰誕日膳狀不爲擧行事體誠未妥矣予曰誕日事一堂上稱上疏引義二堂兼堂亦不欲替行若使都提調代着銜則豈有如許事體伊時之堂幾欲處分而兼堂每事順便故乃爲替行能不至生事矣致仁曰兼堂則代行無嫌故也予曰襦衣次送於何邑乎有隣曰似爲三甲等諸處沿江把守軍所着矣予曰北土早寒成卒尙未給衣豈不可矜乎一堂上事誠過矣致仁曰前縣監李萬運曾因下敎修整文獻備考今幾了工而尙未編次卷數爲百餘卷當入紙三百餘束云此則分付戶曹助給紙筆墨等物以完編次似好矣予曰依所奏助給可矣予曰鄭述祚因未經寶職不得入耆社云知事若有窠則可以區處而無見窠知事見帶者誰某耶致仁曰作窠區處似好矣予曰嶺伯狀啓架山城餉事卿等之意如何致仁曰若以其有弊而輒許革罷則內倉餉還諸邑孰不言弊而稱冤乎此非輕議事也予曰有司堂上旣經道伯亦陳所見也予曰三防谷事評事疏與原伯狀啓相左何也在協曰大路傍居民不欲有此間路故前評事必偏聞此言而有此疏陳矣予曰評事疏回啓誰爲之秉模曰臣爲之矣予曰三防谷事卿等更爲消詳後日稟處可矣又命秉模曰錦伯遞改頻數實爲可悶今番須與判堂共議各別擇差毋致如前速遞可也秉模曰臣與判堂聞見俱不逮恐不能揀選得人矣
정조 11년 · 강
領議政金致仁以忠淸監司尹尙東災實分等狀覆啓
정조 11년 · 목
致仁啓言忠淸監司尹尙東災實分等狀啓公州等九邑置之尤甚牙山等二十三邑置之之次淸風等二十二邑置之稍實仍以今年各項災頉及綿田被災總爲一萬六千七百七十三結零地部所劃災四千八百六十一結外一萬一千九百十二結四十八卜六束特許加劃而後錄諸條竝請令廟堂稟旨分付矣地部所劃之災無怪其難於相當八千餘結特爲加劃以準一萬三千結之數勿論某樣請使之一一均俵從之又啓言後錄諸條中其一田稅大同依昨年例代捧事也田稅大同係是惟正之貢雖或有特敎代捧之時自下直請有若循例之爲道臣事萬萬怪駭所當請罷而民事政急請姑先重推敎以有國所關莫如體統大同任土之貢也田稅惟正之賦也特敎代捧其例絕無昨年雖有無於前之特恩有司之臣猶且據法爭執身爲藩臣無難條列於分等後錄自有年分狀本以後所未有之事苟或陳問上疏論請尙可爲敢如是爲之卿之請罪甚是矣然旣知民情之功急則從後更商姑舍是事面不可不念此道臣固知其疏於事務而昨夜見綿布代捧狀辭則身布與軍布不爲區別矇昧極矣今又有此乖常之請此時迎送雖甚重難久亦難望鍊熟此時接濟之責決難稱塞以此以彼不可問備而止罷職也又啓言其一沿江海被災邑公州等八邑合有優恤之道身役米布爲先停退事也全數停退未免濫過折半請停退敎以狀請中不爲分數雖極駭然此非擧一邑所陳依狀請施行又啓言其一新舊還一時竝督徒致騷擾畢竟難捧舊還餉停退事也今此請停實涉未妥姑竢廟堂分排請行會從之敎以廟堂行會時尤甚邑反之次稍實邑尤甚面里使勿混徵又啓言其一拯劣米毋論新舊停退事也請依狀請許施從之又啓言其一田農失稔以畓穀代納還穀尤甚邑三分一之次邑四分一稍實邑五分一代捧事也不可無方便闊狹尤甚邑四分一之次五分一稍實邑六分一特許代捧待明秋請還作本色從之又啓言其一行營餉米之移轉各邑者姑許仍留該邑待明秋輸納事也請依所請施行從之又啓言其一牙山貢津倉所屬七邑大同依田稅例自漕倉捧納事曾有惠廳行會而田稅大同有難一時竝督依前擧行事也請姑令依前以俟年豐從之又啓言尤甚邑勿定配所事推奴徵債限明秋防塞事竝爲許施請一體分付從之
정조 11년 · 강
命各年舊還分定六道準捧
정조 11년 · 목
領議政金致仁啓言頃以各年舊還分排諸道徵捧事仰達矣聞上年舊還完伯欲爲準捧云而嶺南豐登無異湖南上年舊還較少於湖南則湖南之所捧嶺南宜無不可捧之理分排中兩南置之更以十五六萬石或二十萬石分定於六道請使之準捧從之
정조 11년 · 강
命架山倉不爲革罷
정조 11년 · 목
有司堂上李秉模啓言架山內外倉均是緩急之備而山路頗險非不爲弊然若値歉年則道臣自當有捧留平倉之請且其設施旣久恐不可遽議革罷從之
정조 11년 · 강
命西北把守軍所給襦衣申飭擧行
정조 11년 · 목
敎曰風寒近甚猝緊因上番軍襦衣事召見入直該堂聞之西北把守軍處所給襦衣尙不磨鍊下送云該廳一堂上之向來疏引極爲過矣纔已中飭行公而此等應行之事二堂亦推諉一向愆期以致戉卒之寒國體之外亦關戎政旣聞之後不可踰日申飭該廳使之今日內擧行後草記
정조 11년 · 강
命前直閣鄭大容仍任前職
정조 11년 · 목
敎曰番次苟艱前直閣鄭大容仍任前職牌招察任
정조 11년 · 목
敎曰分總管鄭述祚未經實職不入耆社云知事作窠今日政擬入○以金致和爲宣陵參奉初仕也鄭述祚爲知事
정조 11년 · 강
罷吏曹判書吳載純職遞參判李秉模參議李時秀
정조 11년 · 목
敎曰如是稽忽事體所在極爲駭然當該銓官從重推考又敎曰此非如是之事屬改徒損國網當該判堂罷職參判參議竝遞差吏曹參判前望單子入之待不批牌招察任
정조 11년 · 강
領議政金致仁陳箚自引仍辭職賜批
정조 11년 · 목
箚略曰卽者銓堂以家宰受薦事來到矣臣於向來自犯大罪至今惶悖揆以國體私義不敢晏然復當庶幾俯燭無餘矣至於臨一薦望亦不免瀆撓不職之罪益無所逃乞遞臣相職批以所引萬萬過矣卿須安心擬薦仍命此批答遣史官傳諭
정조 11년 · 강
以金文淳爲吏曹參判前望也
정조 11년 · 강
命忠淸監司問于大臣擇擬
정조 11년 · 목
敎曰六七年之內遞易爲十次今年穡事無異穴農分伯必須得人今番則以當準瓜者差遣然後可除數遞之弊難人何異兩南忠淸監司之代今日政問于大臣擇擬
정조 11년 · 강
命湖西田稅木一體代捧
정조 11년 · 목
敎曰昨於擧條批答略已示意湖西綿歉實爲諸道之最旣知事實之後不可仍以置之大同木特許代捧田稅木代捧昨年特敎外其例雖絕無本道錦農甚於昨年則後弊小民隱大何忍恝視田稅木一體代捧事行會
정조 11년 · 강
命守門將金光秀拿處總郞李汝節外職調用
정조 11년 · 목
都總府啓言卽接本府郎廳李汝節宣仁門守門將金光秀所告則弘化門入直訓局軍兵食代入來時有一軍異於出去之人故執捉問之則渠之姓名卽金者斤得渠兄之名卽秋得而渠兄適有所幹暫爲代入云矣兄弟換入驚駭莫甚金秋得者斤得移送法司査實重勘當該入直將官令該府拿問處之該營大將請推考允之敎以本府卽李汝節之在臺監因呈課蒙賞入本府因草記亦嘉換今番事極爲可嘉昨亦見之爲人了了此等之人宜有扷例收用外職當窠待窠卽爲陞品調用
정조 11년 · 강
惠慶宮進服加藏歸脾湯命十貼製入榻敎也
정조 11년 · 목
予曰明日廳坐招致畿營事知禆將營吏諭以四五日前分遣摘奸按査各邑生蟹事則廣州境內狎鷗亭近處全不分給自本營吏遣摘奸詳査高陽則先捧條蟹雖分給當初未捧云云果非未捧而亦不分給事之駭痛莫甚於此欲用營杖而適値藏形之時不得處分以被杖樣知悉各別惕念楊州則當受加資之老人多致遺漏當初若或惕念擧行寧有此等之弊乎更詳採問修成册報吏曹且聞連在京第云當此糴事方張豈敢如是斯速還官畢捧糴前勿爲入城事詳細分付也
정조 11년 · 강
有政吏曹參判金文淳
정조 11년 · 목
以李▣爲吏曹判書以李致中爲刑曹參判洪檍爲忠淸監司
정조 11년 · 강
命判府事趙璥祿捧令倉官輸送
정조 11년 · 목
戶曹以祿牌又不出給啓稟敎以令倉官輸送
정조 11년 · 강
許施京畿災結加劃及還餉穀代捧之請
정조 11년 · 목
備邊司啓言京畿監司徐有防狀啓以爲本道災實混錯無以區別各項災頉當爲五千八百六十一結零地部所劃災外三千九百八十四結零特許加劃後錄諸條竝請令廟堂稟旨矣其一各邑還穀昨年代捧者仍爲代捧今年大米小豆限三分一準析代捧軍餉一體施行也其一北漢平倉江都大興臨津長山餉穀竝令捧留本邑亦許三分一代捧待明秋還作本色輸納本所拜條及私受米亦代錢輸納事也其一甲辰受來江都米一萬石耗條今年受來米二千石竝耗以錢輸送本都貿置事也其一守總兩營守堞軍官等身米亦許代錢各衙門各營門自前納米依例代捧事也其一禁御兩營江都留餉米太以錢代納事也其一道內新舊還丙午停退條中限五分一酌定事也其一推奴徵債及凡係擾民之事別加嚴禁事也今年畿農未免無寶而果如狀辭分等之不分三等置之中年儘有意見依狀請施行至於災結今此加請亦颇精約特許準給各邑還穀代捧軍餉一體施行事竝依施今年還穀中米豆代捧事以四分一付各項城鎭餉捧留本邑仍許三分一代捧耗條代錢事北漢平倉臨津長山比江都大興大有間焉江都大興依狀請捧留其餘四處使之輸納江都米甲辰受來耗條今年受來代錢輸送事依狀請以錢輸送自本都貿米充上事分付守總兩營守堞軍官等身來衙門營門自納米以錢代捧事置之他衙門軍門所納米條及禁御兩營江都留餉米太以錢代納事竝依施舊還餉五分一準捧事勿爲混徵事一體行會推奴徵債事亦請施行允之敎以今年畿農大異於所聞所收田又不及畓在小民實有功至之若況瘡痍之餘乎代捧事三分四分無甚異同依狀請施行城餉鎭餉事重軍餉慰倉民之道不可連年捧留誠如草記而山城屬邑多尤甚兩鎭屬邑多遙遠山城則特爲捧留兩鎭則限三十里附近邑依例輸納餘許捧留平倉道里猶未悉知問于該道如在數十里內依草記依例輸納事分付守總兩營身米事畿民難支之端此最尤甚曾聞一民所納其費十倍其數在前不待狀請猶且代納收米保米及各項身米名色竝許代捧事知委因此而有提飭者向於幸行之路特軫民隱常貢蟹價竝許蠲給物不多矣意在益不前此申飭又不啻丁寧期於均布而後已而日前分遣摘奸列邑擧行多有矇然所謂未捧非眞箇未捧此不過吏奸所售而曾莫致察不卽還給外此已捧之還給者或不無消融混淆之弊云似此微事惠未下究猶如此災結之均俵何可必也該邑守令非不欲摘發嚴勘而俵災捧糴付之生手反貽弊於小民今姑參酌而其中高陽卽駐駕之地方而吏奸莫察廣尹卽侍從守令而頒令太忽如彼豐倅一二不察何足論也兩邑守令姑光從重推考來頭勤慢別遣繡衣多歧按廉一有入聞之事則是不畏國網不有朝令也懲勵之政宜先此等放恣之類莫以九重之愛遠俾各早夜畏愼莫犯故犯之律事令道臣各別嚴飭筵敎也傳敎也果何如巡路旣經該地方而不能覺察大非對揚之義道伯亦爲推考此意一體行會
정조 11년 · 강
命黃山驛弊問于前道伯回啓
정조 11년 · 목
慶尙監司金光默以黃山驛弊令廟堂稟處馳啓敎以黃山驛弊曾所聞知民人呼籲姑舍是察訪報辭亦如此蓋本驛所關甚重所緊尤別而諸弊之他驛所無者兼有於本驛若不軫卽穚捄稍久倍難用力問于前道伯明日草記回啓事廟堂知悉
정조 11년 · 강
命哨官金處純拿處訓鍊大將李敬懋推考
정조 11년 · 목
兵曹啓言初更量永肅門牆垣頹圮圍排處空幕失火旋卽擈滅而把守軍之疏忽萬萬痛駭移送秋曹重繩當該哨官請令該府拿處允之敎以把守軍何責勿論昨日則弘化門他軍換入今夜則永肅門把幕失火常時不能檢飭之責奚但哨官當之訓將推考把守旣命撤接於局將廳則空幕之尙留本曹之不察軍人依前接置空幕竝卽撤去
정조 11년 · 강
召見大臣以下于誠正閣領議政金致仁左議政李在協右議政兪彥鎬有司堂上徐有隣尹蓍東李秉模前咸鏡監司鄭昌順徐有寧前原春監司金鍾正蔡弘履具㢞金憙李致中徐鼎修前北評事金履翼
정조 11년 · 목
予曰昨日守總兩營餉還捧留之命在畿民必欣悅而兩營則似當難之矣致仁曰然矣予曰前錦伯事昨見擧條終是不可曉豈其昏憒而然乎致仁曰似由於粗率矣予曰黃山驛事何以處之則好乎致仁曰向來成鼎鎭亦疏論黃山事令道臣論啓矣予命昌順等曰卿等纔經道伯各陳所見也昌順曰馬戶牧馬之法變通然後似可捄弊矣予曰馬戶弊端何如昌順曰他道則所養馬致斃改立之際馬戶出半價而嶺南則初不責出於馬戶故反以馬之有頉爲幸而驛戶漸至凋殘也秉模曰近來驛戶漸空豈皆逃亡而然乎實由於放良之過多也予曰放良者刷還似好矣而但放良之時亦必有所受者矣致仁曰今若刷還而嚴禁則似有益矣予曰放良最多者査出罪之則何如致仁曰懲勵日後似好矣予曰向來海西某邑罷其賣鄕案而納錢者請推還所納驛戶刷馬似亦有此患矣秉模曰恐亦難矣予曰向聞柳誼言驛案中多有百餘歲者云豈有此理耶昌順曰驛案乃吏房次知奸僞尤甚矣予曰狀啓中文蔭之久近云者何謂也秉模曰在前察訪爲蔭官初仕窠而今爲文窠似或指此而言也予曰此必察訪所使也官長乃與民人同心使之上言如是則何不自上疏也察訪報辭實與上言辭意同也予曰革弊之道要在塞其源放良之弊若嚴禁則似最勝矣昌順曰苟能嚴禁八路驛站皆必受效矣予曰卿等更加消詳草記稟處可矣予曰三防谷事卿等已消詳停當乎致仁曰兩道曾經道臣方入侍請下詢便否予曰曾經兩道伯各陳所見也鍾正曰東北交界關防只有鐵嶺一路而不知何間忽生三防間路矣到今塞之反恐無益而有害也有寧曰今此三防防路之擧專爲關防防盜之地今忽防路不意冠賊潛行之蹤必無禁遏之理至若絕具店業店民勢必撤散民情騷擾臣未躬審有難遙度更令道臣詳察後狀聞處之恐合事宜矣昌順曰臣意則一依丁卯節目擧行似得宜矣㢞曰防路一節不容遽議不敢以愚見指一仰對矣弘履曰禁路一款實未知其事宜矣憙曰丁卯節目旣是廟堂與本道商確者而設施誠有湥長之慮到今恐難輕易革罷致仁曰今若防塞其路則民將散矣民散則百里空虛之地安知無逋逃輩作藪之慮乎恐難輕議矣予曰前北評事亦陳所見也履翼曰今此原春監司之狀啓仍以丁卯節目附啓者可見其審於關防之形便如臣愚迷不敢與議於關防而第鐵嶺之爲關阨果何等緊重而以言乎關防之疏則三防間路回賓作主以言其民生之難則三防間路誘客專利使險阨之地便作等棄之地日後湥慮誠極萬萬矣今玆諸議皆曰店利有無驛站豐殘初不關於關防之利害云而臣則不然苟無人民之守初無關防之可論今若更通此谷則大路邊繹騷必信於前然剛或有緩急之時惟彼三防谷防守亦何所用哉誠恐終無其策矣予曰領相之意何如致仁曰聞曾經道臣之言皆以爲不可塞取見丁卯節目此郞其時廟堂屢次往復於本道審量而成者也惟當遵守節目至若鐵嶺大路村店之失利亦不可不念另作定式恐好矣從之予曰卿等今旣登筵明日次對不必行如有可奏事奏之予曰向時吏判薦望改望者四人處義當無異同乎致仁曰他人處義有難料度予曰此四人惟在從後自上區處矣致仁曰日昨伏承錦伯薦望之命不敢不奉行而第臣等鑑識實無勝於銓曹此後無復有如此下敎也予曰伊時若於初望落點則好矣而曾聞首望有實病故不點改望命下後銓官事實非矣如呂善亨之年已七十柳誼之此時騎堂何可擬入乎且旣命曾經守令者擬入則如李勉兢未經守令而擬入何也夜至四更七次改望事體不可故不得已處分而在吏判則可謂適中其願矣致仁曰因此不得就寢不勝憂悶此後則稍簡酬應趁早就寢予曰自然不能早寢覺亦太早已成常習欲改而不可强矣予曰近來紋禁蕩然有紋錦緞之越法出來者無復防限且以流入闕內者見之可知外間事矣先朝設法章服戎服旗幟所用雲紋外凡諸紋品皆在禁條伊時彼人亦謂吾雖失利於本國必大益云矣近來綾羅紬緞有紋者漸出人多服之云將欲申明舊法嚴加禁斷矣致仁曰繼述之道矣予曰右相方將出疆各別申飭於譯官輩可矣彥鎬曰謹當嚴飭矣予曰賞賜緞則不可不受因此而有混雜之弊乎致仁曰賞緞則紋品有異可以易辨矣予曰賞緞乃是大牒紋果似易辨而如甲紗則紋品不甚分明矣致仁曰似無混雜之患矣予曰先朝禁令至嚴而今乃解弛至此如花紋之類亦爲出來蓋此則全是婦女之服必也先自卿宰家不服然後小民漸次視效蓋今則服之者殆不知何紋爲犯禁何紋爲不犯禁矣致仁曰不畏法禁至於如此矣予曰有司堂上持此傳敎與大臣相議跃尾嚴飭諸處大貼紋雲紋緞紗皆圖形於册子上付於使行亦爲留置於灣府無致有混雜之患也予曰宮中亦有紋服之流入者卿等之家想必有之矣
정조 11년 · 강
領議政金致仁以海西災實分等狀覆啓
정조 11년 · 목
致仁啓言黃海監司金思穆災實分等狀啓安岳等四邑置之尤甚海州等十三邑置之之次黃州等六邑置之稍實仍以爲本道穡事猶未免歉錦凶孔慘從略執災地部元劃災一千四百二十結外不足災八百五十六結七十七負錦田災六百八十七結二十四負特許加給便民之方竝請令廟堂稟旨矣其一尤甚邑舊還停退事也其一參粟尤甚邑三分一之次四分一準折代捧事也其一牙兵入防停止事也其一推奴徵債防塞事也分等施行災結加請特爲加給錦田災限折半許給還上只於尤甚邑四分一之次五分一許其代捧牙兵入防推奴徵債防塞事請竝依狀請施行從之敎以三百結有無不甚關係三分四分亦不至懸殊昨於畿邑準數許施依狀請施行
정조 11년 · 강
重推宣惠堂上鄭民始
정조 11년 · 목
領議政金致仁啓言惠廳事可悶矣今月貢價過期不下來初給代亦不磨鍊此外凡事兩堂俱不擧行一堂上鄭民始疏陳自有所執一切引義不欲從宦惟在自上另飭行公矣敎以從重推考申飭行公仍令政院牌招察任違牌勿爲呼望
정조 11년 · 강
命禁紋事印出册子永久遵行
정조 11년 · 목
敎曰禁紋一事丙寅年受敎法令不啻至嚴昭載金石十數年來稍稍解弛予於聽政初綸音微及於時弊條而挽近尤復蕩然雖以今日入侍諸臣言聞之益聞其所不聞婦女之婚具燕服用紋品看作尋常此說旣發於筵席則決不可但令關飭使行而止昧爽以前雖不溯究用律及今申禁烏可已乎自今年使行一依丙寅年受敎申禁且按受敎章服軍門旗幟外凡有奇巧之紋一切嚴禁載錄戎着最無一定之式今於申禁之時須有別般剖析條件可無眩於擧行伊時有成節目之命而只以傳敎行會無事目之見存於廟堂者云令廟堂謹將先朝受敎及此傳敎尾付合行條件揭板灣府及譯院仍令印出册子分置本司及諸法司以爲永久遵行之地此蓋仰述先朝昭儉省費之咸意也爲今日廷臣者當宁受敎宜不敢放忽着過況遵光朝受敎更申於今日者乎予則曰宮中之至今遵守觀於大小服着可以知耳然諸臣則先從家內婦女各自痛禁則閭巷自當有觀感之效象譯輩亦豈必售無利之利甘犯邦憲乎此實爲端本之政竝以此意嚴飭
정조 11년 · 목
予曰禁紋緞勝錄問于有司堂上如已考出卽爲持來衍德曰初無載錄只有先朝傳敎故持來矣予曰只有傳敎有難詳知更考可考文跡入之事分付予曰諸堂出去明日考得後更爲入來事分付
정조 11년 · 강
遞宣惠堂上鄭民始
정조 11년 · 목
政院以民妱屢度催促終不入束啓請推考敎以曲施萬萬無所據事體所在不可不勉出至令違牌勿爲呼望更思一遞反啓向後進身之路聞亦有實病惠堂之任今姑許遞
정조 11년 · 강
命忠淸監司洪檍不多日辭朝
정조 11년 · 목
敎曰忠淸監司兼銜節度事令該曹口傳不批仍令不多曰內辭朝
정조 11년 · 강
放充軍罪人李厚聖
정조 11년 · 목
平安監司李命植以博川郡充軍罪人李厚聖到配馳啓敎以所犯終未分明亦未自服分揀放送
정조 11년 · 강
召見承旨曺允大奉朝賀趙暾于誠正閣
정조 11년 · 목
予曰卿今躋一品誠可喜也暾曰伏蒙天恩特超二資不勝惶感矣予曰卿以侍從臣父當爲陞資而尙不例加果未知矣昨聞戶判之言始知特許加資之典矣暾曰一時兩資誠爲惶悚矣予曰何當下去耶暾曰下鄕之計當在邦慶之後矣尙無設廳之擧臣民不勝抑鬱矣予曰今兹之慶卽辛丑之後初有之慶而在昔辛丑初無設廳之事其時不設之擧今何擧行乎暾曰今番異於辛丑設廳諸節決不可遲延矣予曰列聖朝所未行之擧今何可創設乎事涉未安故不得許設矣暾曰何爲有此過謙之敎耶允從群請焉予曰愼重之道固不在於此等儀文何必張大乎暾曰卽降下敎以副群下之望予曰擧措極爲張大故未果矣暾曰豈可以張大持難乎予曰壬申年亦不設廳雖欲設廳且無襯合前例矣暾曰國初以來初無如此之慶雖欲考列以無其例矣予曰卿言如是懇摯予不無勉回之意矣予曰卿雖不在於朝著之列聽施其言亦似爲好故特降此敎矣暾曰念間推擇誠有遲緩之歎更爲下敎予曰旬前後無可合之日矣予曰昨日趙瑍事何如暾曰未知其善爲而亦不無所執矣予曰卿許久閑遊可悶矣
정조 11년 · 강
命產室設廳日子念間推擇
정조 11년 · 목
因藥房請對敎以近日筵中屢有下敎辛丑年不設廳今番先期設廳或近於張大壬申年亦於九月廿二日之後始許提調竝直今番亦不可前期竝直所以靜而待之者此也今因奉朝賀登筵聞其縷縷陳請之言而其中有難拒之端予亦不無勉回之意設廳日子以念間推擇醫官則依昨筵下敎姑先一人式入直也又因請對敎以何如是預稟乎依筵敎擧行下敎日入侍
정조 11년 · 강
御春塘臺行抄啓文臣親試及秋季朔試射試官兪彦鎬金鍾秀朴祐源徐鼎修鄭東俊試射試官李秉模李時秀曺允大李勉兢李翼晉鄭萬始
정조 11년 · 목
具戎服乘輿出賓陽門由靑陽門詣春塘臺降輿陞座試官等行禮訖彦鎬曰俄伏承藥房啓辭批旨下者十八日之敎似甚遲緩矣予曰辛丑年則初不設廳今番之敎反似爲過矣彦鎬曰今番異於辛丑矣予曰壬申亦於十八日爲之今番事亦稀異故以此日爲敎良有以也彦鎬曰見今凡節擧行多有一時爲急矣予曰以是之故醫官則使之自今日入直矣彦鎬曰捲草官前亦有預啓下之例矣予曰是無其人奈何彦鎬曰日子進定宜矣予曰㑘者趙奉朝賀處已悉下敎而旬前後實無可合日子卿勿更煩也○以勅賜花餻宴爲律詩題彦鎬曰題解未能詳知矣予曰此是皇明朝事而花餻似今菊餠亦以此意曉論諸文臣也命試射射訖予曰以射之故文臣多效勞製述則各歸私第盡力成篇待明早親呈事分付乘輿由靑陽門入賓陽門還內
정조 11년 · 강
命左道當禁條件問于大臣裁處
정조 11년 · 목
內閣提學金鍾秀啓言左道事一通文字旣以撰進自政府頒布中外而第念左道名色行會中不可不一一書塡而䜟緯與天主等邪說固當入於當禁條件而如遁甲之本出於兵法望氣之本出於天文破字之本出於卜筮者皆似難處故敢達敎以令禮曹問于大臣各陳意見以爲裁處之地也
정조 11년 · 강
命禮賓參奉窠以閣屬忠義望送銓曹其代令勳府擇送
정조 11년 · 목
內閣提學金鍾秀啓言本閣屬官事議定已久而銀印諭書差備忠義屬于本閣之後合有區處之道而雖定爲計朔遷轉之法亦未爲不可而當此愼惜官方之日雜歧通仕之新創一路在所難愼大抵忠義舊無通仕之規而年前因勳臣陳達禮賓參奉一窠許屬忠義自勳府望定以送于銓曹矣今若以此窠屬之於兩差備忠義以爲自本閣望送于銓曹則其於酬勞與擇人之道可謂兩得其宜而但勳府旣是主管忠義之司而自辟之窠移送于本閣則或不無爭難之慮此後禮賓窠以見在之閣屬忠義望定以送于銓曹之後其代令勳府極擇望定送于本閣如有不合則使之更爲望定以盡擇人之道似合事宜故敢達從之
정조 11년 · 강
命弘文提學吳載純待開門牌招
정조 11년 · 목
敎曰弘文提學待開門牌招通方外事分付旣有限九抄在泮出榜後退去在前如此之時多有移設之例試所以丕闡堂爲之事分付
정조 11년 · 강
都承旨沈豊之疏辭新資賜批
정조 11년 · 목
批以有取乎知臣分卿其勿辭行公
정조 11년 · 강
領議政金致仁陳箚請產室設廳從近涓吉賜批
정조 11년 · 목
箚略曰產室設廳旣命擇日則稍遠稍近別無關係而遠則事面未安乞命從近涓吉批以日前筵席已詳諭矣仍命此批答遣史官傳諭
정조 11년 · 강
判義禁鄭一祥上疏辭職賜例批
정조 11년 · 강
吏曹判書吳載純疏辭新資賜批
정조 11년 · 목
批以卿之勤勞予所嘉尙勿辭行公
정조 11년 · 강
吏曹參判李秉模疏辭新資賜批
정조 11년 · 목
批以考稽有功且據已例常典卿其勿辭行公
정조 11년 · 강
右尹洪明浩疏辭新資賜例批
정조 11년 · 강
校理魚用謙上疏請寢趙瑍付處之命賜批
정조 11년 · 목
疏略曰臣伏見傳敎下者有戶曹參判趙瑍付處之命臣竊以爲過矣役宰臣職居有司不卽奉行於成命之下者亦自有所執則恐當曲恕優假而今乃歸之於犯分之科是豈平日所望於聖德哉伏願亟寢趙瑍付處之命批以省疏具悉矣
정조 11년 · 강
補魚用謙爲雙靑權管
정조 11년 · 목
敎曰事無小大不言成俗職在論悤有懷必陳言或不是宜念舍垢之義而此事有大不然者責之以無嚴則罪止付處旣失於太輕又以殆近玩弄爲云則執法之地當斥不當救昨日擧措此玉堂旣不目擊乃敢挺身營救使無嚴之習玩弄之漸無所懲畏而戢厲則畢竟尾大之後甘自歸於勸成之科者誠萬萬駭然初欲別加嚴勘念其祖且其疏語不及本事宛轉則果宛轉姑從末勘校理魚用謙雙靑權管除授使之當日辭朝時任權管遞付京職
정조 11년 · 강
分揀前縣令李普天拿處
정조 11년 · 목
因義禁府拿來啓請有是命
정조 11년 · 강
王大妃殿進御香砂六君子湯命停止一錢五分重人蔘業米飮依前方自明日一貼式煎入榻敎也
정조 11년 · 강
命萊府蘇瘼諸條入侍稟處
정조 11년 · 목
因暗行御史金履成別單敎以今番差遣封書中專以萊府事爲歸條陳弊瘼又如是黟然不可不穚救與曾經萊伯人熟講蘇瘼之方入侍稟處其他諸條亦於入侍日同爲稟處
정조 11년 · 강
召見備局有司堂上及御史于誠正閣徐有隣尹蓍東李秉模御史金履成
정조 11년 · 강
吏曹判書李▣疏辭新除天官之任賜例批
정조 11년 · 강
忠淸監司洪檍疏辭藩任賜批
정조 11년 · 목
批以欲令久居卿其勿辭從速赴任
정조 11년 · 강
吏曹以御史金履成書啓覆啓
정조 11년 · 목
該曹啓言三南暗行御史金履成書啓稟處事命下矣丹陽郡守趙時淳刑杖太濫至有橫死之冤停布督捧元無歸屬罰丁流散牟還畢捧怨散載路昌原府使李東植漂戶分給以祖代米擧行可駭爲辭兩守令竝先罷後拿懷德縣監李尙琦鄕奸吏猾自然爲其所賣金海府使閔永喆忽於簡訟反歸遏民手標作俑面任執柄爲辭兩守令竝罷黜光陽縣監姜忱山中鐵店利窟自在路左松牌禁名虛設漆谷前府使宋益休米作錢歸屬不明租作米分給有冤不可以已遞不論竝拿問處之忠淸監司尹尙東細察民隱詳覈吏逋全羅監司沈頥之賑政之措劃得宜宿逋之分排有術慶尙監司金光默字撫之政不以小惠爲辭道臣事體自別其與守令察訪略略論列而旣非優績且無顯疵幷置之其中閫帥營將等竝令兵曹請稟處允之敎以趙時淳則無異死僧習杖捧還事曾於韓光迪雖有參恕濫杖停布事此非難覈之事爲先行査後以爲嚴處之地閔永喆則罷黜固當弊邑易倅不可不念亦令道伯親執詳査狀聞後處之昌原劇邑也懷德殘局也俱當另擇差送今日政以有履歷人及有地閥人擬入待下批仍卽辭朝此時守令不可一刻曠官嚴飭卽爲赴任
정조 11년 · 강
有政吏曹判書李▣參判金文淳進
정조 11년 · 목
以徐鼎修爲吏曹參議鄭萬始爲副應敎金鍾秀爲弘文提學○再政以洪景厚爲懷德縣監鄭駿采爲昌原府使
정조 11년 · 강
命判府事趙璥祿捧更爲輸送
정조 11년 · 목
戶曹以祿捧不爲領受啓敎以更爲輸送
정조 11년 · 강
命黃山驛弊矯革申飭道伯論列狀聞
정조 11년 · 목
備邊司啓言慶尙監司金光默狀啓以爲黃山驛民上言三條弊瘼有令道臣論理狀聞之命矣黃山以要路殘驛應役煩重驛民之狀察訪之報俱以位結如劃爲救弊之策而不敢遽然仰請官職布列自有定制文蔭久近不無所以則尤非輕議竝令廟堂稟處至若堤堰防築與該察訪相議期於完築計料矣加給位田復戶曾於前道伯査啓亦不得施許矣今此判付辭意若是勤摯宜有別般軫洫之擧而蘇休兩站復戶特許加劃察訪之以侍從差遣不可遽然更變且莫重官方一驛之民如是請改誠極猥越此則置之另飭該曹各別擇差二十朔前毋得移遷長堤修築更加申飭大抵驛弊懲創斷不可已限十五年察訪中不有法意狼藉放良陞吏者指名狀聞馬戶斂價之例不可不大可穚革爛熳講究俾有實效郵官之受囑立馬一切禁斷之意請一體知委允之敎以申飭道伯無或拖過使之須卽從所見論列狀閒
정조 11년 · 목
因義禁府都囚徒敎以牟應麟洪普泳金處純竝分揀效送
정조 11년 · 목
敎曰左副承旨持此御題與弘文提學偕往泮宮儒生試取以來○以擬趙群臣賀澠池之會藺相如顧召趙御史書曰某年月日秦王爲趙王擊缶秦遂不敢加勝於趙爲來題
정조 11년 · 강
召見京畿監司及直閣于重熙堂仍行禁直應製科次京畿監司徐有防檢校直閣徐鼎修原任直閣鄭東浚
정조 11년 · 목
予命記注官承膺祚曰今此菊製與年前庭試題旨義稍異毋或用東如有用東當先拔去爾其馳往泮中曉諭多士敎曰禁直諸臣應製三中一同副承旨南鶴聞虎皮一令賜給三中二兵曹判書鄭昌順鹿皮一令賜給三中右副承旨洪仁浩正音通釋一件賜給三下修撰趙鎭宅直閣鄭大容司甕直長尹聚東副修撰李百亨各紙一卷筆三枝墨二笏賜給次上副總管具㢞兵曹佐郞柳文養副校理金履翼各紙一卷筆二枝墨一笏賜給
정조 11년 · 강
命藥房都提調洪樂性等退去
정조 11년 · 목
因藥房都提調洪樂性提調沈豊之請對敎以卿等旣知念前無可合日如是煩請極爲不可且以愼重之道本家人在直醫官亦輪番豈必待卿等之直宿乎壬申年亦有此例今番決不敢爲過於壬申之擧如是下敎之後何敢更請卿等退去
정조 11년 · 강
御熙政堂行晝講仍行抄啓文臣親試及九日製科次知事尹蓍東特進官李聖圭承旨南鶴聞玉堂金履翼李敬五假注書趙台榮記事官李宗烈記注官承膺祚宗臣西春君爗武臣具敍五
정조 11년 · 목
講大學○予命都承旨沈豊之曰卿等求對欲請設廳日子之進定耶豊之曰果然矣予曰十三日爲吉云耶豊之曰臣等之心只在進定日子矣予曰卿等之請對予豈非之而事勢不必然矣豊之曰臣等冒煩求對都提調不得入侍而設廳日子決不容差緩其外應行之事一未擧行此實泄鬱矣予曰外他節目是何事耶豊之曰提調五日一次問安醫官醫女亦有問安之例矣予曰提調日次問安自明日爲之可矣而所謂醫官醫女輩問安姑置之也豊之曰臣等直宿亦所緊急矣予曰卿等則不必自今入直御將與金持默使之輪回直宿於設廳前而晝出夜直設廳後則晝夜輪直也豊之曰醫官輪直亦甚緊急矣予曰然則只以卞觀海丁希泰二人使之輪直而卞觀海則以渠廳番次入直丁希泰則以別入直輪回直宿也豊之曰捲草官之尙未差出亦甚可悶矣予曰此則實無其人當更思而爲敎矣仍敎曰親試試官及抄啓文臣留待菊製科次入侍同爲考試今日旣命通方外親試讀券官菊製一體讀券抄啓文臣與原對讀官亦令一體對讀試單同爲啓下呈券數多分考有命則入直兵卽例差對讀官今日亦一體啓下事該房知悉右議政兪彦鎬曰設廳雖在初一日亦可謂太晚而尙無下敎群情抑鬱矣予曰擧措張大果不下敎而擇日之命則昨已下矣彦鎬曰更爲下敎焉予曰昨日奉朝賀則稍知予意殊可幸也本家人與醫官旣已直宿則已盡愼重之道且旬間果無吉日何庸更敎彦鎬曰擇日單子尙不批下益切伏悶矣予曰擇日則明當下敎矣彦鎬曰藥房提擧連日請對一未登筵且於藥餌之節亦有稟定之事云矣予曰藥餌事明欲下敎卿等就座考試也彦鎬曰臣何敢考券乎予曰俄有抄啓試官啓下菊製試官之命菊製試券先考可也分考訖予曰科次則姑徐適有小饌當賜卿等矣仍命彦鎬曰自卿大拜便殿宣醞今爲初有之事況彼一提學同登筵席尤覺慰喜日昨抄啓文臣試射十巡無一分者例有罰盃卿旣爲抄啓試官當首勸一觥矣彦鎬曰法醞將宣不啻旣醉之歡情矣予命內閣提學金鍾秀曰右相旣飮一觥今日之酒卿可爲政罰飮抄啓文臣外在筵諸臣量宜歡飮鍾秀跪飮予曰卿能復飮乎鍾秀曰自上之賜何敢辭爲予笑曰右相能記畵像贊先卜于夢四字乎卿一直以體統責彼重臣彼重臣豈有介介底心乎彦鎬鍾秀曰過飮不已隳損筵體是臣等之大懼也予曰何妨之有今日飮酒甚樂卿等須爲勿辭於是彦鎬飮大觥一小盞三鍾秀飮大觥因予曰壯哉卿等之酒戶也予未見其醉態也仍命抄啓文臣鄭萬始洪樂貞申漵各飮罰觥三萬始飮盡予曰不料此文臣酒量之如此也樂貞奉一觥漬於袍袖予曰君賜之飮禮不當如是承旨申飭可也洪仁浩曰筵體至嚴洪樂貞雖不善飮擧措甚未安矣予曰試官及諸對讀官俱各進前飮之多少隨量淺深可也予曰同副本來善飮賜以大觥南鶴聞連飮五大觥予曰藥房都提調入侍洪樂性進伏予曰俄者悉諭於右相而十八日前更無吉日以此日擧行可也至於卿等之請對則事非曰非矣而其前實無可合之日奈何樂性曰聖敎雖如此初十日十一日俱吉云以此日擧行恐爲得宜矣予曰予亦湥諒而然矣本家人與醫官已爲直宿則盡愼重之道且於壬申年十八日始乃設廳矣樂性曰捲草官啓下甚急矣予曰實無其人奈何前例必以崇品及有履歷人爲之矣此提調非不可合而係是新資是甚難處矣樂性曰更爲下敎予曰何如是屢懇耶設廳係是文具日子同符壬申年予則爲奇幸卿勿多言也樂性曰豈爲文具乎擧行凡節無非不可已者矣予曰諸凡凡節自內亦多有已備者卿則勿煩也樂性曰外面看之無一擧行豈不切悶乎樂性曰醫女入直亦爲緊切矣予曰所謂醫女安知醫理出入必多弊端以此之故尤不無醫女之入直矣樂性曰醫女入直然後以知夜候矣予曰此則事甚不緊置之也樂性曰日子則必俟更爲下敎矣予曰何爲吏煩耶在昔辛丑初不設廳以至邦慶之日始出捲草官矣卿等勿煩姑爲退去也樂性曰明當更爲請對矣予曰請對則隨意爲之也樂性曰提調旣兼承旨兩院事務自多相妨矣予曰從當許免而實無可合都承旨之人此亦難處矣奧在肅廟朝四十年都承旨曾不數遞故都承旨先生案果爲太少矣豊之曰然矣予曰提調曾經當品都承旨今爲兼都承旨此亦壯矣樂性曰然矣予曰明欲請對云退去也予曰一提學何不入來戶曹判書徐有隣曰右相筵退後與一提學煩有酒氣閤外酬酢多是醉談旋聞一提學先出金虎門云矣予曰金虎門雖已留門旣無出送之命則何由徑退乎承旨洪仁浩曰對讀官鄭萬始亦徑先出門云矣予命侍衛宣傳官曰旣無政院指揮則留門宣傳官何敢任音出入人耶卽爲査問以奏也宣傳官李身敬曰留門宣傳官金益淳標信祗受時誤聞抄啓試官出送之敎出送云矣予曰留門事體何等至重該宣傳官之任人出入極爲痛駭又命柳文養曰兵曹入直堂上擧行亦爲駭然爾其出去行首守門將與該守門將自兵曹論罪草記也考試訖仍敎曰九日製居首幼學李致薫直赴會試之次幼學韓用成給一分次上幼學李興一李義樂生員崔時澤各紙二卷筆一校墨二笏賜給又敎曰抄啓文臣試射時入格人立堦下頒賞也
정조 11년 · 강
命戶曹判書徐有隣重推原疏還給
정조 11년 · 목
疏略曰臣於本曹參判趙瑍付處之命有不勝悚恧者臣以長官適値受命在外致令亞堂替被嚴譴臣罪至此尤合大何乞降威罰敎曰處義自有當否不必煩浼處無難引義是亦容易之一端伊時事事實元不關於判堂城鑰將下之際因喉院啓辭令次堂擧行則衆所共知之往役强欲把作已嫌者殊極未妥戶曹判書徐有隣姑先從重推考原疏還給此等疏章惟以捧入爲德色之資惟允之義固如是乎當該承旨亦爲推考今日菊製弘文提學聞已承牌藝文提學內閣提學亦當牌招藝文提學違牌勿捧傳旨
정조 11년 · 강
遞判義禁鄭一祥
정조 11년 · 목
因再牌不進啓稟敎以宜令一仲廉隅許遞照律令次堂擧行
정조 11년 · 강
畿營修違監董人施賞有差
정조 11년 · 목
京畿監司徐有防以公廨修違監董人令該曹稟處啓敎以觀此狀辭公廨新違至近千間改違修補又近二千間墻恒亦稱是且聞果然有改觀處云校裨監董人依狀啓判下施賞今日政下批其中漣川斗邑之如是效勞極爲可嘉待準期郡守特爲待窠調用
정조 11년 · 목
以李洪載爲校理李在學爲戶曹參判李▣爲知經筵李秉鼎爲慶州府尹
정조 11년 · 강
以李敬懋爲右邊捕盜大將前望也
정조 11년 · 강
命右捕將李敬懋敍用
정조 11년 · 목
敎曰右捕將李敬懋令該曹口傳付軍職仍卽牌招傳授命召及大將牌傳令牌又敎曰此亦紀綱所在寧有無究竟之査體今番期於出場後已新除捕將李敬懋方在罷散中敍用與左將相議無敢如前延拖事嚴飭
정조 11년 · 강
汰宣傳官金益淳
정조 11년 · 목
承旨洪二浩啓言留門標信事體至重而今日金虎門留門時宣傳官金益淳不待政院知委試官以下任自出送事之驚駭所當重勘而本院請推外無他罰何以爲之敎以汰去其代令該曹口傳差出
정조 11년 · 강
重推承旨南鶴聞
정조 11년 · 목
敎曰少退之時輕先歸院當該承旨從重推考